CELEX: C2006/010/17
Language: el
Date: 2006-01-14 00:00:00
Title: Υπόθεση C-371/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας ασκηθείσα στις  7 Οκτωβρίου 2005

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/8
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας ασκηθείσα στις 7 Οκτωβρίου 2005
   (Υπόθεση C-371/05)
   (2006/C 10/17)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τους C. Cattabriga, X. Lewis και L. Visaggio, άσκησε στις 7 Οκτωβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, ως εκ του ότι ο δήμος της Μάντοβα ανέθεσε, απ' ευθείας και χωρίς προηγούμενη δημοσίευση στην Επίσημη Εφημερίδα των Ευρωπαϊκών Κοινοτήτων της απαιτούμενης προκηρύξεως διαγωνισμού, τη διαχείριση, συντήρηση και ανάπτυξη των ιδίων υπηρεσιών πληροφορικής στην εταιρία A.S.I. S.p.A., η Ιταλική Δημοκρατία παρέβη τις υποχρεώσεις που υπέχει δυνάμει της οδηγίας 92/50/ΕΟΚ, και ειδικότερα από τα άρθρα 11 και 15, παράγραφος 2, αυτής·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   
               1.
            
            
               Κατόπιν σχετικής διαμαρτυρίας, περιήλθε σε γνώση της Επιτροπής η συναφθείσα στις 2 Δεκεμβρίου 1997 σύμβαση, μέσω της οποίας ο δήμος της Μάντοβα ανέθεσε απ' ευθείας και χωρίς προηγούμενη δημοσίευση της απαιτούμενης προκηρύξεως διαγωνισμού τη διαχείριση, συντήρηση και ανάπτυξη των δικών της υπηρεσιών πληροφορικής σε εταιρία στην οποία η ίδια μετέχει, και συγκεκριμένα στην Azienda Servizi Informativi (A.S.I.) S.p.A. Η διάρκεια της αναθέσεως είναι δεκαπενταετής μέχρι τις 31 Δεκεμβρίου 2012.
            
         
               2.
            
            
               Η Επιτροπή υποστηρίζει ότι η ανάθεση στην εταιρία A.S.I. S.p.A. των υπηρεσιών πληροφορικής του δήμου της Μάντοβα συνιστά δημόσια σύμβαση υπηρεσιών, διεπόμενη από την οδηγία 92/50/ΕΟΚ (1) του Συμβουλίου, της 18ης Ιουνίου 1992, για τον συντονισμό των διαδικασιών συνάψεως δημοσίων συμβάσεων υπηρεσιών. Στην προκειμένη περίπτωση, θα απαιτούνταν συγκεκριμένα να τηρηθεί διαδικασία διαγωνισμού σύμφωνα με τις διατάξεις της οδηγίας, ειδικότερα δε να χωρήσει η δημοσίευση της απαιτούμενης προκηρύξεως διαγωνισμού στην Επίσημη Εφημερίδα των Ευρωπαϊκών Κοινοτήτων σύμφωνα με τα άρθρα 11 και 15, παράγραφος 2, της οδηγίας.
            
         
               3.
            
            
               Εξάλλου, κατά την άποψη της προσφεύγουσας, οι Ιταλικές αρχές δεν έκαναν χρήση στοιχείων ικανών να πείσουν ότι, λαμβάνοντας υπόψη τον συνολικό διακανονισμό των εννόμων σχέσεων μεταξύ του δήμου και της εταιρίας υπέρ της οποίας χώρησε η ανάθεση, καθώς και της δραστηριότητας της τελευταίας, η εν λόγω ανάθεση συνιστά αμιγώς «εσωτερική» (In House Providing), πράξη εκφεύγουσα της εφαρμογής των κοινοτικών οδηγιών σε θέματα δημοσίων συμβάσεων.
            
         
      (1)  ΕΕ L 209, σ. 1.